Kemm-il darba rrappurtajna attakki li jkunu saru u anke intervistajna nies li setgħu kienu viċin ta' dak li seħħ. Forsi fil-mument tax-xogħol taraha xi ħaġa normali, iżda meta nqtajt għal ftit mir-rutina biex insiefer, esperjenzajt Ewropa mibdula. Żort ir-Repubblika Ċeka, il-Ġermanja, Spanja u l-aħħar waqfa kienet fl-Italja. Kemm-il darba sifirt lejn l-Ewropa, saħansitra żmien ilu għamilt erba' xhur ngħix waħdi Spanja, imma din id-darba ħassejt sensazzjoni differenti li qatt ma ħassejt qabel: sensazzjoni ta' insigurtà; li ma tista' tafda lil ħadd. L-ewwel waqfa kienet Praga, belt mill-isbaħ, il-Pariġi tal-Punent, li ssaħħrek tassew. Timxi, tammira l-istil ta' ħajja u l-atmosfera li toffri l-belt innfisha. Però, f'daqqa waħda jkollok toħroġ mill-utopja li dħalt fiha u tiffaċċja r-realtà. It-tiftix fil-basktijiet f'kull post li żort, mhux minn xi securities imma minn membri tal-armata, anke jekk żort il-katidral li jsaħħar il-belt jew mużew tal-arti, jew anke diskoteka, f'kull post fittxew fil-basktijiet. Imbagħad, minn Praga nżilt il-Ġermanja – Berlin. Hawn is-sensazzjoni hija differenti u l-insigurtà li toffri l-belt nnifisha hija akbar. F'moħħi kont naf li qiegħda vaganza u qed nammira belt li dejjem xtaqt nara, iżda l-ħsieb li xi ħadd jista' jkollu pjanijiet oħra, anke jekk ma tridx, hemm ikun. F'Berlin iltqajt ma' ħabib mill-Bahrain, ta' nisel Musulman u li jgħix f'din il-belt, u ma' ħabib tiegħu mill-Lebanon. Ħriġna u morna f'diskoteka f'Berlin tal-Lvant. Konna jiena, ħabiba mir-Repubblika Ċeka u huma. Lili u lil ħabibti daħħluna mingħajr problemi, però lilhom bdew jistaqsuhom għadd ta' mistoqsijiet: "X'qed tagħmel il-Ġermanja?", "Ma' min taħdem?", "Kemm se ddum?" Meta rajt dan kollu ħassejt għafsa ta' qalb. Kont naf li huma persuni ġenwini u, li tarahom iħabbtu wiċċhom ma' diskriminazzjoni minħabba dak li qed jagħmel ħaddieħor li mhux f'isimhom, iżjed u iżjed. Ftit wara li dħalna, qalulna li jsibuha aktar faċli jidħlu f'diskoteki akkumpanjati minn xi ħadd mill-Ewropa milli meta jidħlu waħedhom. L-insigurtà li toffri Berlin ma kienx biss f'dan is-sens. Anke l-fatt li fil-fond ta' qalbek tkun taf is-saħħa ta' din il-belt u li l-possibbiltà li jseħħ xi ħaġa tħossu l-ħin kollu. Imbagħad kien imiss Madrid, belt li ngħozz tassew. Meta kont hawn seħħew żewġ sparaturi f'Zaragoza; sagħtejn u nofs bogħod minn fejn konna. Mill-ewwel irċivejt telefonati u messaġġi mingħand tal-familja jsaqsuni jekk hux kollox sew. F'Madrid kont qed ngħix ma' grupp ta' Spanjoli, li ftit li xejn ħabblu rashom. Baqgħu kalmi; it-tip ta' attitudni li l-ħajja trid tkompli. L-aħħar waqfa kienet Ruma. F'kull pjazza li tant hi magħrufa għaliha, tara membri tal-armata. Jekk il-preżenza tagħhom għandha tagħti sigurtà, mhuwiex il-każ. Anzi, minnufih iberren il-ħsieb li fejn sejra hemm xi ħaġa li mhix f'postha. F'kull pajjiż u post li żort, stajt inħoss ir-riperkussjonijiet tal-attakki li saru fl-aħħar żmien. Ewropa li minn barra tidher li qed tipproteġi lil niesha, però minn ġewwa tħoss sensazzjoni ta' debbulizza li ma tista' tagħmel xejn quddiem theddida li qiegħda hemm u ma tafx meta se sseħħ.